google/wiki40b huggingface dataset:
Vulgaarladina keel

Vulgaarladina keeleks (ladina keeles sermo vulgaris, hiljem ka Latinum vulgare) nimetatakse ladina keele standardiseerimata kõnekeelevorme, millest arenesid romaani keeled.
Liide "vulgaar-" tähendab siin mitte vulgaarset tänapäeva halvustavas tähenduses, vaid algses tähenduses kohalikku, tavalist, rahvalikku.
Klassikalisest perioodist on säilinud väga vähe vulgaarladina keeles kirjutatud teoseid, näiteks võib tuua lõigud romaanist "Satyricon".
Vulgaarladina keelel ei olnud ametlikku ortograafiat.
Suzanne Brøgger

Suzanne Brøgger (sündinud 18. novembril 1944) on taani kirjanik ja ajakirjanik. Ta on Taani Akadeemia liige 1997. aastast.
Valdur Hirvesoo

Valdur Hirvesoo (27. märts 1910 Valgjärve vald – 9. juuli 1941 Tartu) oli eesti organist, helilooja ja koorijuht.
Ta õppis aastatel 1924–1925 Tartu Õpetajate Seminaris, lõpetas aastal 1929 Otepää Ühisgümnaasiumi. Astus aastal 1933 Tartu Kõrgemasse Muusikakooli, mille lõpetas (katkestas vahepeal õpingud) aastal 1940 heliloomingu alal (Heino Elleri klassis) ja aastal 1941 oreli erialal (Jaak Karise klassis).
Ta töötas aastatel 1935–1939 Petseri Ühisgümnaasiumis muusikaõpetajana ning Petseri Peetri koguduses organisti ja koorijuhina. Aastal 1939 jätkas ta Tartu Peetri koguduse I pihtkonna organisti ja meeskoori juhina. Ta juhatas teisigi koore ja puhkpilliorkestreid, neist suurim oli Ülemaalise Eesti Noorsoo Ühenduse Tartu osakonna segakoor. Ta on juhatanud ka laulupäevi, sealhulgas aastal 1936 Petserimaa I vaimulikku laulupäeva ja aastal 1940 Tartumaa IV laulupidu.
Valdur Hirvesoo arreteeriti NKVD poolt 28. juunil 1941, seejuures viidi kaasa kogu tema arhiiv. Ta hukati 9. juulil 1941 Tartu vanglas.

Isiklikku

Tema poeg Avo Hirvesoo (1935–2014) oli muusikateadlane, pojatütar Aet Hirvesoo-Hautamäki on viiuldaja ja muusikapedagoog.
Ta on loonud puhkpillipalu ja marsse, sealhulgas "Pulmatants" (1937), "Pidulik marss Petseri gümnaasiumi XX aastapäevaks" (1939), "Emajõe jutustus" (1939), "Kevad kõnnib" (1939), "Täna oleme vabad" (1939), "Muretu noorus" (1939) ja "Noorusrütmid" (1940). Koorilauludest on tuntuimad "Saaremaa" (seade, 1936), "Noorusmaa" (1936) ja "Igatsus" (1938).
Mikk Targo

Mikk Targo (sündinud 18. detsembril 1959) on Eesti muusik.
Ta oli ansamblis Muusik Seif trummar, ansamblis Vitamiin mängis ta löökpille.
Ta on Eesti Autorite Ühingu juhatuse esimees.

Isiklikku

Tema ema on Leelo Kõlar, vanaisa oli Riho Päts.
Ilovaisk

XXI sajand

2014. aasta Ukraina kriisi ajal aprillis võtsid Venemaa-meelsed separatistid linna oma kontrolli alla.
Esmaspäeval, 18. augustil sisenesid linna valitsusväed, algasid ägedad lahingud linna oma kontrolli alla võtmise eest.
19. augustil võtsid Donbassi pataljoni võitlejad vangi 5 Venemaa Föderatsiooni dessantvägede võitlejat.
20. augustil peeti linnas kinni 8 separatisti, kelle seas oli Pariisist spetsiaalselt separatistidele appi tulnud Venemaa luuletaja Juri Jurtšenko.
21. augusti hommiku seisuga oli lahingute algusest alates linnas hukkunud 19 Ukraina sisevägede võitlejat, 46 oli saanud haavata.
Hukkunute seas oli 8 miilitsavägede vabatahtlike Donbassi pataljoni võitlejat, 12 sai haavata, hukkus 2 Azovi pataljoni võitlejat, 7 võitlejat sai haavata, Šahtarski pataljon kaotas langenutena 4 võitlejat, 16 sai haavata (neist 2 raskelt), Dnepripataljon kaotas langenutena 2 võitlejat ja 7 võitlejat haavatutena.
Venemaa Föderatsiooni ohvitserid sõdisid Ilovaiskis juba rühmadena, mitte hajutatult kohalike rühmade vahel. Vangilangenud "separatistide" tunnistusel olid enam kui pooled võitlejatest Venemaa kaadrisõjaväelased, ohvitserid ja sõdurid, kusjuures mõned neist ka VF sõjaväe vormides.
30. augustil leppis Ukraina valitsus Venemaa-meelsete jõududega kokku, et Ukraina vabatahtlike pataljonide piiramisrõngasse jäänud võitlejatel lubatakse lahkuda läbi "rohelise koridori". Ukraina vabatahtlike pataljonide teatel tapeti piiramisrõngast väljumisel sadu nende võitlejaid, tosinaid võeti vangi.
10. augustist 2. septembrini kestnud Ilovaiski lahingus hukkus vähemalt 200 valitsusvägede sõdurit, üle poole tuhande langes vangi.
Ülisuure ulatusega pildistamine

Tarkvara

Mõned levinumad tarkvaratooted HDR-i loomiseks on HDRsoft PhotoMatix, Adobe Photoshop ja Dynamic-Photo HDR arendajalt MediaChance. 
Eelistused valikul sõltuvad vajadustest, Photoshop lubab kasutada RAW-vormingut, PhotoMatixil on head vahendid toonide vastendamiseks ja Dynamic-Photo HDRi on lihtne mugav kasutada. Tasuta tarkvara eelistajatele sobivad Luminance HDR või Picturenaut (viimasel saab kasutada väga vähe funktsioone).

Kokkuvõte

Tänapäeval räägitakse HDR-fotograafiast rohkem nagu fotograafide hobist ega võeta seda tõsiselt. Leidub aga neidki, kes peavad kõrgdünaamilise ulatusega fotograafiat paljulubavaks ja tavalise fotoga võrreldes realistlikumaks. Sel teemal pole veel mõtet vaielda, kuna HDR on alles lapsekingades – kaamerate pildisensorid ei luba suuremat dünaamilist ulatust kui 1 : 1000. Rääkimata kuvaritest ja printeritest, ka need ei saa sellistki tulemust taasesitada.
Positiivne on see, et HDR-i suunas käib pidevalt töö, arenevad välja sellised lahendused nagu SpheroCam HDR kaamera, mis salvestab HDR-videot, turule tulevad suure dünaamilise ulatusega kuvarid nagu Sunnybrook HDR või BrightSide DR37 (vastavalt 1 : 40 000 ja 1 : 200 000). Tulevik on lähedal.
Kongla Ann

Kongla Ann (surnud 1640) oli naisterahvas, kelle üle peeti 1640. aastal Viru-Nigulas Pada mõisas kohtuprotsess, milles ta mõisteti surma süüdistatuna nõidumises. Kuna nõida ei lubatud kirikaeda matta, maeti ta aia taha.
Pada mõisnik Hermann Billingshausen kaebas kubernerile, et Kongla Ann, kelle tütar oli tema lapse amm, olla lapse nõiakunstiga surma saatnud. Ann külastanud õhtul tütart lapse kambris, öösel laps haigestunud ja hommikul surnud.
2. mail 1640 tuli kohus kuberneri käsul Pada mõisa Kongla Anni üle kuulama. Ann tunnistas, et pärast tütre juurest lahkumist naasnud ta kambrisse nähtamatu koerana ning teinud lapse surmatõbiseks, puudutades teda kolm korda sauaga. Samuti kinnitas Ann, et oli ka libahundiks käinud. Tuulispasa kujul olla ta süüdanud Varudi mõisa. Protokollile on alla kirjutanud muude tunnistajate kõrval ka Nigula õpetaja magister Grenzien.
Kongla Anne protsessi kirjeldust nõiaprotsesssi protokollist Tallinna raearhiivis vahendas Viru-Nigula pastor Otto Wilhelm Masing oma "Marahwa Näddala-Lehes" 1825. aastal. Koduloouurija Helmut Elstroki teatel pole Kongla Anni lugu rahvasuus säilinud.
Protsessi 350. aastapäeval, 20. mail 1990 avati Viru-Nigula kirikaia taga Kongla Anni mälestuskivi Viru-Nigula Muinsuskaitse Seltsi, Viru-Nigula roheliste, noortaaralaste klubi Tõlet, Viru-Nigula kolhoosi ja rahvamaja koostöös.
2006. aasta 2. mail põletasid SA Virumaa Muuseumid koos EELK Viru-Nigula koguduse ja Viru-Nigula vallaga sümboolselt õlgedest naise kujutise, tähistades lepingu sõlmimist, millega Viru-Nigula muuseumi haldamine anti üle sihtasutusele Virumaa Muuseumid. Maausulisi ühendav Maavalla Koda nimetas seda "kohaliku maa-arsti symboolseks kordusmõrvaks" ning saatis järelepärimised Kaitsepolitseiametile, Kultuuriministeeriumile ja EELK peapiiskopile. Juuni alguses avaldas Virumaa Muuseumite juht Ants Leemets vabanduse.
Märt Sõrra

Märt Sõrra (2/14. veebruar 1872 Laeva vald, Tartumaa – 22. juuni 1948 Tähtvere vald, Tartumaa) oli Eesti poliitik ja agronoom.
Heinrich Eduard Gahlnbäck

Heinrich Eduard Gahlnbäck (12. jaanuar 1805 Tallinn – 20. november 1890 Kuressaare) oli Eesti vaimulik.
Õppis aastatel 1819–1824 Tallinna Kubermangugümnaasiumis. Tartu Ülikooli usuteaduskonnas õppis ta aastatel 1824–1827, aastatel 1828–1829 täiendas end Berliinis. Töötas aastatel 1830–1832 koduõpetajana Eestimaal. Ordineeriti 10. märtsil 1832 õpetajaks.
Oli aastatel 1832–1834 Mustjala Anna koguduse adjunktõpetaja ja 1834–1888 Püha Jakobi koguduse õpetaja. Aastatel 1842–1887 oli ta Saaremaa pastorileskede ja -orbude abistamiskassa juht. Aastatel 1842–1887 kuulus ta Saaremaa provintsi koolikolleegiumisse. Emerituuris olles elas Kuressaares.

Tunnustus

1863 – kullatud rinnarist

Isiklikku

Tema õemees Johann Reinhold Hunnius oli Karja Katariina koguduse õpetaja.
Aimar Jugaste

Aimar Jugaste (31. juuli 1957) on eesti ajakirjanik ja ettevõtja.
Ta on lõpetanud Tartu Ülikooli ajakirjanduse erialal 1984. aastal.
Tartu Ülikooli Kunstiajalooline Fotokogu

Tartu Ülikooli kunstiajalooline fotokogu (lühend: TÜKAF) asutati 2006. aastal Tartu Ülikooli Kunstiajaloo Kabineti Eestimaa Ehitus- ja Kunstimälestiste kogu säilinud osa baasil. Kogu asus kuni 2011. aasta maini Tartu Ülikooli kunstiajaloo õppetooli juures ning osa sellest on digiteerituna kättesaadav Tartu Ülikooli Raamatukogu digitaalsest repositooriumist DSpace.
Seoses TÜ ajaloo ja arheoloogia instituudi ümberstruktureerimisega anti kunstiajalooline fotokogu 1. juunil 2011 üle Tartu Ülikooli Raamatukogu käsikirjade ja haruldaste raamatute osakonda.
Käsuinterpretaator

Käsuinterpretaatori mõiste

Käsuinterpretaator oli disainitud arvutiprogrammide jaoks, mis interpreteerivad (tõlgendavad) tekstiridade järjekorda, mis kasutaja võib sisestada, ning loevad arvutifailist või teisest andmete voost välja. Interpreteerimise kontekstina võib olla üks antud operatsioonisüsteemidest või programmeerimiskeeltest.
Käsurea interpretaatorid teevad kasutajatele võimalikuks väljuda erinevatest käskudest väga efektiivsel (ja tihti ka mõttetihedal) viisil. Sel juhul peab kasutaja teadma käskude ning nende parameetrite nimesid, ning interpreteeritava programmeerimiskeele süntaksit.
Unix #! ja OS/2 EXTPROC käsud lihtsustavad pakkfailide edastamist välistele protsessoritele. Seda võib teha spetsiifilise protsessori käsu kirjutamisel ettenähtud tarvituseks ning failide pakis asuvate väliste (andmetega) failide töötlemisel.
Paljud graafilised liidesed, näiteks OS/2 Presentation Manager ning Microsoft Windows varased versioonid, kasutavad käsuridu abiprogrammide väljakutsumisel dokumentide ning programmide avamiseks. Käsud säilivad graafilises keskkonnas (inglise keeles graphical shell) või sellises failis, nagu register või OS/2 os2user.ini fail.

Varajane ajalugu

Varajased arvutid ei toetanud interaktiivseid sisend- ning väljundseadeid, tihti lootes loogiliste lülitajate (inglise keeles sense switches) ning akende (arvutioperaatoriga suhtlemiseks) peale. See oli kohane pakksüsteemidele, mis korraga käitasid ainult ühte programmi, ning tihti töötas ka programmeerija operaatorina. Selle eeliseks olid väikesed lisakulud, kuna lülitajad ning aknad võisid olla testitud ning seatud ühes masina käsus. Hiljem oli lisatud üksik süsteemikonsool operaatori suhtlemiseks süsteemiga.
Alates 1960ndatest toimus kasutaja suhtlemine arvutitega eelkõige käsuridade liideste abil. Esmalt sellistel masinatel nagu Teletype Model 33 ASR ja hiljem ka varasematel CRTl põhinevatel arvutiterminalidel nagu VT52.
Kõik need vahendid põhinesid puhtalt tekstil, ilma võimaluseta kuvada graafikut või pilti. Äriga seotud rakendusprogrammide jaoks olid kasutatud tekstil põhinevad menüüd, aga üldiseks kasutusliideseks oli käsurida.
1964. aastal viis Louis Pouzin kasutusse mõistet "kest" (shell), mis rajanes varasematel ning lihtsamatel CTSS (Compatible Time-Sharing System) vahenditel. Varasematest 1970. aastatest päris operatsioonisüsteem UNIX kohandas võimsa käsurea keskkonna mõistet ning kehtestas ka võimaluse ühe käsu väljundit panna sisendina teise käsu sisse. UNIX oli ka võimeline salvestama ning taaskäivitama käsude ridu nagu "kesta skripte" (shell scripts), mis käitusid nagu tavalised käsud.
Käsurida oli ka peamine liides varasematele arvutitele (Commodore PET, Apple II, BBC Micro), peaaegu alati BASIC interpreteerija vormis.
Käsurida oli esimest korda tõsiselt vaidlustatud PARC GUI meetodiga, mida kasutas 1983. aasta Apple Lisa ning 1984. aasta Apple Macintosh. Enamik IBM PC kasutajaid ei vahetanud nende command.com kesta graafilise kasutajaliidese (GUI) vastu kuni 1995. aastani, mil lasti käiku Windows 95.
Matsalu vald

Matsalu vald (saksa keeles Matzal) oli vald Läänemaal Karuse kihelkonnas. Vald eksisteeris 1866–1892 ja siis liideti Matsalu vald Lihula vallaga.
Valla alal asus Matsalu mõis.
Ubikinoonid

Saamine ja depood

Loomsete ja taimsete saaduste koostises (toidud) satuvad seedekulglasse erinevad ubikinoonid. Inimene saab Q-vitamiini peamiselt toiduga. Eelistada võiks Q₁₀-vitamiini rohkelt sisaldavaid toite, mille hulka kuuluvad näiteks täisteraviljatooted, pähklid, spinat, oliiviõli, sojaoaõli, sojaõli, sardiinid, makrellid, looma- ja kanaliha ka muna, looma maks, süda jne.

Metabolism

Ubikinoonid imenduvad mitsellides peensoolest peamiselt lümfi. Imendumine sõltub toidurasvade imendumisest ja sapphapetest. Sapi- või pankrease nõre vaeguse korral on nende imendumine pärsitud. Imendumist häirivad kestev raualiigsus, lahtistitena töötavad mineraalõlid, kloriididerikas joogivesi, oraalsed kontratseptiivid, mitmed antibiootikumid, rääsunud taimsed ja loomsed rasvad, soolekahjustused (sh soole arenguhäired).
Maksa sattunud ubikinoonid muundatakse kõik Q₁₀ vormi. Maks on küll tema põhidepoo, kuid tema sisaldus on suurim südamelihases, ületades maksa ja neerude sisaldust kahekordselt.
Q vitamiini metaboliidid väljutatakse sapiga ja väljaheites.

Biofunktsioonid

Inimorganismis on ta  lipofiilses keskkonnas (vere lipoproteiinid, plasmamembraan, mitokondrite sisemembraan, ER jne) töötav antioksüdant. Ta on oluline antioksüdantne kaitse lipiidide peroksüdaasi vastu, seda eriti just LDL partiklites ja mitokondrite sisemembraanis. LDL partiklites blokeerib ta aterogeensete oksüsteroolide teket kolesteroolist. Olulist rolli mängib ta ka raku energiamajanduses, nimelt on mitokondrite sisemembraanis paiknev koensüüm Q rakkude hingamisahela keskne komponent. Seega on koensüüm Q sõltuvad dehüdrogenaasid olulisel kohal adenosiintrifosfaadi (ATF) aeroobse tootmise protsessis – ilma tema osaluseta on võimatu organismi elutegevuseks vajaliku metaboolse energia piisav tootmine.
Q-vitamiin ja selle ühendid on olulised tsitraaditsükli ensüümide töös ning E-vitamiini ringluses.

Q-vitamiini megavitamiiniteraapia

Q-vitamiini megadoosides teraapiat kasutatakse vajadusel ja vastavalt onkoloogi ettekirjutusele, ka onkoteraapias, valdavalt metastaasidega pahaloomuliste kasvajate ravikomponendina.

Sigadel

Toitumiseksperimendid sigadega näitasid, et koensüüm Q10 preparaatide manustamine toiduga võib sigadel tõenäoliselt ennetada ning vähendada ja toetada müokardi isheemia reperfusiooni.

Ajaloolist

1957. aastal avastas Frederick L. Crane keemilise aine Q 275, hiljem on loetud aine Q-vitamiinide rühma liikmeks.
Konto debiteerimine

Konto debiteerimine (inglise keeles debiting an account) e debiteerimine on raamatupidamiskohustuslaste jooksvas raamatupidamises majandustehingute kirjendamine kontodel, mille käigus tehakse sissekanne konto deebetpoolele. Konto debiteerimine kasvatab käivet ning muudab konto saldot).
Elio Di Rupo

Elio Di Rupo (sündinud 18. juulil 1951 Hainaut' provintsis Morlanwelzi vallas  Morlanwelz-Mariemontis) on itaalia päritolu prantsuskeelne Belgia poliitik. Ta oli 6. detsembrist 2011 kuni 11. oktoobrini 2014 Belgia peaminister.
Alates 13. septembrist 2019 on ta Belgia suurima haldusüksuse Valloonia peaminister.
Ta oli alates 16. septembrist 1999 kuni peaministriks saamiseni 6. detsembril 2011 ning on alates 22. juulist 2014 prantsuskeelse Sotsialistliku Partei esimees.
Elio Di Rupo on lõpetanud Mons-Hainaut' ülikooli. Tal on doktorikraad keemias.
Aastatel 1987–1989 oli ta parlamendi alamkoja liige, 1989–1991 Euroopa parlamendi liige, seejärel kuni 1995. aastani senati liige ja pärast seda kuni 2000. aastani uuesti alamkoja liige. Aastatel 1992–1994 oli ta Valloonia haridusminister (aastast 1993 ka audiovisuaalsete kunstide minister), seejärel 23. jaanuarist 1994 kuni 23. juunini asepeaminister ning kommunikatsiooni- ja riigiettevõtete minister Jean-Luc Dehaene'i esimeses valitsuses ja 23. juunist 1995 kuni 12. juulini 1999 Belgia asepeaminister ning majandus- ja telekommunikatsiooniminister Jean-Luc Dehaene'i teises valitsuses, 15. juulist 1999 kuni 4. aprillini 2000 ja 6. oktoobrist 2005 kuni 20. juunini 2007 oli ta Valloonia peaminister. Alates 8. oktoobrist 2000. aastast on ta Monsi linnapea.
Ta oli esimene avalikult homoseksuaalne Euroopa Liidu riigi valitsusjuht.

Lapsepõlv ja õpingud

Elio Di Rupo sündis 18. juulil 1951. Morlanwelz-Mariemontis.  Tema itaallastest vanemad olid tulnud Belgiasse 1947. aastal Itaalia ja Belgia vahelise lepingu raames. Tema perekond on pärit Abruzzo maakonnast San Valentino in Abruzzo Citeriore vallast. Juulis 1952 hukkus tema isa autoõnnetuses. Ema kasvatas üksinda seitset last. Vaese perekonna laps sai varakult aru, et saab oma tuleviku rajada ainult haridusele. Ta sai Monsi Ülikoolist doktorikraadi keemias. Hiljem oli ta selles ülikoolis haldusnõunik. 
Õpingute ajal hakkas noorel Elio Di Rupol kujunema poliitiline teadlikkus. Hiljem astus ta Sotsialistlikusse Parteisse, mis tema sõnul vastas tema sotsiaalse õigluse ja indiviidi vabaduse ideaalidele.

Isiklik elu

Di Rupo nimetanud end ateistiks, ratsionalistiks ja vabamüürlaseks. 
Ta räägib vabalt itaalia, prantsuse ja inglise keelt. Pärast peaministriks saamist on tema hollandi keele oskus mõnevõrra paranenud.
Aastal 1996 süüdistati Elio Di Rupot Dutroux' kohtuasja taustal pedofiilias; süüdistus osutus alusetuks. 1996. aastal küsisid tänaval jälitanud ajakirjanikud De Rupolt, kas ta on gei. Ta vastas: "Jah. Mis siis?" Di Rupo rääkis avalikult oma homoseksuaalsusest. Belgias oli ta üks esimesi kõrgetasemelisi poliitikuid, kes seda tegi.
De Rupo on esimene iseseisva riigi valitsusjuht, kes on avalikult gei, ja Jóhanna Sigurðardóttiri järel teine valitsusjuht, kes on avalikult homoseksuaalne.
MTÜ Kammermuusikud

MTÜ Kammermuusikud on Eesti mittetulundusühing, kes korraldab alates 2009. aastast klassikalise kammermuusika üritusi.
Ühing on korraldanud muu hulgas järgmisi üritusi: "Mõisamängud", "HELIjaKEEL" ning "Kammermuusikud linnas".
Eesti Omanike Keskliit

Eesti Omanike Keskliit (varasema nimega Eesti Õigusjärgsete Omanike Liit) on mittetulundusühing, mille eesmärk on kaitsta koduomanike huvisid ja õigusi. 
Üle Eesti on organisatsiooniga liitunud ligikaudu 64 000 korter- ja eramaja omanikku.
Eesti Omanike Keskliidu juhatuse esimees on Priidu Pärna, volikogu esimees on Anto Raukas. 
Ühenduse häälekandja on ajaleht Koduomanik, mille tiraaž on 100 000.
AXA

AXA on Prantsusmaal asutatud rahvusvaheline kindlustusfirma, mille peakorter asub Pariisis ja mis tegeleb ülemaailmselt kindlustuse, investeeringute haldamise ja muude finantsteenustega. AXA Group tegutseb peamiselt Lääne-Euroopas, Põhja-Ameerikas, Aasia ja Vaikse ookeani piirkonnas ning Lähis-Idas.
Kose (perekonnanimi)

Kose on perekonnanimi.
Hiie Hinrikus

Hiie Hinrikus (sündinud 2. novembril 1934 Tallinnas) on eesti füüsik, tehnikadoktor ja Tallinna Tehnikaülikooli raadiotehnika professor.
Ta lõpetas 1953 kuldmedaliga Tallinna 7. Keskkooli. Aastal 1960 lõpetas ta Moskva Riikliku Ülikooli füüsikateaduskonna raadiofüüsika erialal. Aastatel 1962–1965 oli ta aspirantuuris Üleliidulises Füüsikalis-Tehniliste ja Raadiotehniliste Mõõtmiste Teadusliku Uurimise Instituudis (Mendelejevos, Solnetšnogorski rajoonis, Moskva oblastis), ta kaitses aastal 1966 tehnikateaduste kandidaadi väitekirja (kinnitati aastal 1967). Aastal 1989 kaitses ta NSVL TA Raadiotehnika- ja Elektroonika Instituudis (Moskvas) tehnikateaduste doktori väitekirja.
Ta töötas aastatel 1960–1962 raadiotehases Punane RET insenerina. Aastatel 1965–1968 oli ta Üleliidulises Füüsikalis-Tehniliste ja Raadiotehniliste Mõõtmiste Teadusliku Uurimise Instituudis vaneminseneriks ja vanemteaduriks. Aastast 1968 on ta ametis Tallinna Polütehnilises Instituudis: aastatel 1968–1970 oli ta raadiotehnika kateedri vanemõpetaja, aastatel 1970–1973 oli ta samas dotsendi kohusetäitja, aastatel 1973–1976 oli ta samas vanemteadur, aastatel 1976–1989 dotsent, aastatel 1989–1991 professori kohusetäitja, aastatel 1991–1992 samas professor. Aastatel 1992–1994 oli ta raadio- ja sidetehnika instituudi raadio- ja lasertehnika professor ning õppetooli juhataja. Aastatel 1994–2002 oli ta Biomeditsiinitehnika keskuse asutaja ja juhataja, raadiofüüsika professor ja õppetooli juhataja. Aastast 2002 on ta TTÜ emeriitprofessor ja aastast 2007 TTÜ Tehnomeedikumi biomeditsiini instituudi juhtivteadur, lisaks oli ta aastatel 2002–2006 erakorraline vanemteadur.
Tema teadustöö põhisuundadeks on elektromagnetkiirguse mõju aju rütmidele, bioelektromagnetiliste signaalide interpreteerimine, mikrolaine radiomeetria vähidiagnostikas, elektromagnetlainete koosmõju laseri aktiivkeskkonnas, laserite kasutamine infoedastus- ja mõõtesüsteemides, mürad kvantelektroonikas ning mikrolaine vastuvõtusüsteemide tundlikkus. Ta on avaldanud üle 200 teaduspublikatsiooni, sealhulgas 3 monograafiat ja 2 õpikut. Ta on 10 leiutise autor või kaasautor. Lasersüsteeme ja mikrolaine radiomeetrit on eksponeeritud 15 rahvusvahelisel näitusel ja messil 12 välisriigis. Tema juhendamisel on kaitstud 6 magistri- ja 5 doktoritööd.
Ukraina Õigeusu Kiriku piiskop

Ukraina Õigeusu Kiriku piiskopid on piiskopi pühitsusastme kandjad Ukraina Õigeusu Kirikus 2019. aasta seisuga.
Linda (kolhoos)

Linda oli kolhoos Võru rajoonis Antsla külanõukogus. Kolhoosi keskasula oli Kobela. Kolhoosi pindala oli 5100 ha.
Tuumapatarei

Tuumapatarei ehk aatomipatarei on vooluallikas, milles radioaktiivsel lagunemisel vabanev soojus muudetakse elektrienergiaks termoelektrilise efekti kaudu.
Aatomipatareid on tavapärastest patareidest kallimad, kuid neil on väga pikk eluiga ning kõrge energiatihedus. Nende omaduste tõttu kasutatakse aatompatareisid energiaallikana vaid seadmetes, mis peavad suutma ilma inimese sekkumiseta töötada pikki perioode. Selliste seadmete hulka kuuluvad näiteks kosmoseaparaadid, südamestimulaatorid jne.

Ajalugu

Aatompatarei tehnoloogia sai alguse 1903. aastal, kui avastati beetakiirgus. Esimese aatompatarei ehitas Henry Moseley 1913. aastal. 1954. aastal avalikustati järgmised aatompatareid, mida hakati kasutama kuulmisaparaatides ning raadiosaatjates.
Nõukogude ajal kasutati tuumapatareisid Eesti rannikuvetes paiknevate tuletornide elektritoiteks. Tuletornides kasutati radioisotoopse Sr’90 termoelektrilist seadet BETA-M. Tuumageneraatorite paigaldamist Eesti tuletornidesse alustati 1970. aastatel ja viimane seade paigaldati 1991. a. Tuumapatareisid oli kokku 29 Eesti tuletornis.

Kasutusel olevad radioaktiivsed isotoobid

Tänapäeval kasutatakse aatompatarei tehnoloogias eelkõige isotoope, mis toodavad kõige vähem beetakiirgust, et vältida ohtu inimestele ja keskkonnale. Nende hulka kuuluvad: plutoonium-238, kuurium-242, kuurium-244 and strontsium-90. Testitud on ka  triitiumi, nikkel-63 ning promeetium-147.
Mahnadi

Mahnadi (sündinud 5. mail 2007) on emane lumeleopard, kes elab Tallinna loomaaias.
Tallinna saabus ta märtsis 2009 Prantsusmaalt Amneville'i loomaaiast.
2011. aasta 30. aprillil tõi ta ilmale oma esimese kutsika, kuid hülgas ta. Hiljem kutsikas suri.
Mahnadi paariline on temast kaks aastat vanem Otto.
2012. aasta 23. aprilli õhtul ja järgnenud ööl sündis Mahnadil kaks emast ja üks isane kutsikas, kuid et ta ei saanud nende toitmisega hakkama, võtsid loomaaia töötajad kutsikad oma hoole alla.
Edwin Linkomies

Edwin Johan Hildegard Linkomies (kuni 1928 Edwin Johan Hildegard Flinck; 22. detsember 1894 Viiburi – 9. september 1963 Helsingi) oli Soome poliitik.
Edwin Linkomies kuulus Rahvuslikku Koonderakonda. Aastatel 1943–1944 oli ta Soome peaminister. 1944–1949 oli ta vangis.
Linkomies oli 1932–1943 Helsingi Ülikooli prorektor, 1956–1962 rektor ja 1962–1963 kantsler.
Tema on maetud Helsingi Hietaniemi kalmistule.
Ahmed Musa

Koondisekarjäär

Nigeeria jalgpallikoondises mängib Musa alates 5. augustist 2010, kui ta tuli väljakule vahetusena mängus Madagaskariga. Esimese värava Nigeeria eest lõi Musa märtsis 2011 sõprusmängus Keenia vastu. 
2013. aasta Aafrika rahvaste karikavõistluste poolfinaalis lõi ta värava Mali vastu. Finaalis võideti Burkina Fasot ja tuldi kolmandat korda Aafrika meistriks.
Musa oli esimene Nigeeria jalgpallur, kes suutis jalgpalli maailmameistrivõistlustel ühes mängus kaks väravat lüüa (2014. aasta MM-il alagrupimängus Argentina vastu).
2018. aasta maailmameistrivõistluste teises alagrupimängus võitis Nigeeria 2:0 Islandit ja Musa lõi Nigeeria mõlemad väravad.